b'\n_START_ARTICLE_\nPrva egip\xc4\x8danska dinastija\n_START_PARAGRAPH_\nPrva dinastija vladarjev Starega Egipta zajema prvi niz egip\xc4\x8danskih kraljev, ki so vladali po domnevno Narmerjevi zdru\xc5\xbeitvi Gornjega in Spodnjega Egipta. S Prvo dinastijo se je za\xc4\x8delo zgodnje dinasti\xc4\x8dno obdobje, v katerem je bila vsa mo\xc4\x8d zbrana v Tinisu._NEWLINE_Datiranje tega obdobja je predmet razprav v okviru egip\xc4\x8danske kronologije. Obdobje spada v zgodnjo bronasto dobo in se je po ocenah nekaterih egiptologov za\xc4\x8delo v obdobju med 34. in 30. stoletjem pr. n. \xc5\xa1t. \xc5\xa0tudije iz leta 2013, ki so temeljile na datiranju z ogljikom 14, so pokazale, da se je vladavina Prve dinastije oziroma kralja Hor-Aha za\xc4\x8dela okoli leta 3100 pr. n. \xc5\xa1t., oziroma s 95% zanesljivostjo med letoma 3218 in 3035 pr. n. \xc5\xa1t.\n_START_SECTION_\n\xc5\xbdrtvovanje ljudi\n_START_PARAGRAPH_\n\xc5\xbdrtvovanje ljudi se je prakticiralo kot del pogrebnega obreda vseh vladarjev iz Prve dinastije. \xc5\xbdrtvovanja dokazujejo grobovi vladarjevih spremljevalcev in \xc5\xbertvovanih \xc5\xbeivali v bli\xc5\xbeini grobnic njihovih vladarjev. Ob Djerovi grobnici je bilo pokopanih 338 oseb. \xc5\xbdrtvovani ljudje in \xc5\xbeivali, na primer osli, naj bi slu\xc5\xbeili vladarju v posmrtnem \xc5\xbeivljenju. Po izumrtju Prve dinastije je \xc5\xbertvovanje iz neznanega vzroka prenehalo.'